জালিয়াতি করে পিএনবি-র কোটি কোটি টাকা লুঠ করেছেন ব্যবসায়ী নীরব মোদী। এটিকেই দেশের সবচেয়ে বড় ব্যাঙ্ক জালিয়াতির ঘটনা বলা হচ্ছে। 
ব্যাঙ্ক কর্তৃপক্ষ আর্থিক জালিয়াতির দু’টি অভিযোগ দায়ের করেছে নীরব মোদী ও গীতাঞ্জলি জেমস-এর মেহুল চোকসির বিরুদ্ধে। একটি ১১,৪০০ কোটি ও অন্যটি ২৮০ কোটি টাকার।
যদিও অর্থমন্ত্রী অরুণ জেটলী বলেছেন দোষীদের বিরুদ্ধে ব্যবস্থা নেওয়া হবে। কিন্তু নীরব মোদীর আইনজীবী বিজয় অগ্রবাল সংবাদসংস্থাকে দেওয়া একটি সাক্ষাৎকারে দাবি করছেন তাঁর মক্কেল নির্দোষ। তার সমর্থনে যুক্তিও দিয়েছেন বিজয়।
•  পুরো বিষয়টি পিএনবি-র জানা ছিল। ব্যাঙ্ক কোটি কোটি টাকার কমিশন নিয়েছে। কিন্তু এখন না জানার ভান করছে।
•  পুরো লেনদেনই ছিল বাণিজ্যিক লেনদেন। কিন্তু এখন ব্যাঙ্ক এটিকে জালিয়াতি বলছে।
• নীরব মোদী পালিয়ে বেড়াচ্ছেন না। কেন তিনি ৫০০০ কোটি টাকার সম্পত্তি ফেলে রেখে পালাবেন? তাঁর পাসপোর্ট রদ করা হয়েছে। তিনি ব্যবসার কাজে বিদেশে গিয়ে আটকে পড়েছেন।

এই বিষয়ে অন্যান্য খবর

নীরবের সংস্থার পদাধিকারী গ্রেফতার, মুখ খুললেন জেটলি
আপনার টাকা নিয়েই পলাতক নীরব! সরকার আপনার কত টাকা ঢেলেছে ব্যাঙ্কে


•  তাঁর ব্যাবসা বন্ধ করে দেওয়া হয়েছে। ব্যাঙ্ক অ্যাকাউন্ট বাজেয়াপ্ত করা হয়েছে। দোকান বন্ধ করে দেওয়া হয়েছে। সিবিআই ঠিক কী করতে চাইছে, তা বুঝেই নীরব মোদী পরবর্তী পদক্ষেপ ঠিক করবেন।
•  এই মুহূর্তে সিবিআই বলছে জালিয়াতির অঙ্ক ২৮০ কোটি টাকা। এই অঙ্ক ৫০০০ কোটি টাকায় পৌঁছতে পারে। কিন্তু মিডিয়ায় প্রকাশিত ১১,৫০০ কোটি টাকার অঙ্ক ঠিক নয়।
বিজয় অগ্রবালের দাবি তাঁর মক্কেলের বিরুদ্ধে কোনও মামলাই দাঁড়াবে না। টু-জি কেলেঙ্কারি বা বোফর্স কেলেঙ্কারির মতো সব অভিযোগ উবে যাবে। আদালতে কিছুই প্রমাণ হবে না।